English: Well, thanks very much, Russell, and a happy new year to you as well. Just in terms of how we compare to England, and I think it's really important, let's look at the figures here, because the Nuffield Trust - this is not us as a Welsh Government - the Nuffield Trust tells us that we spend more on health and care than they do in England, okay? So, if you look at the figures in Wales, we are spending 5 per cent more than England - that was pre COVID - and 30 per cent more than England if you include social care. So, don't talk to us about spending more compared to England. We are doing that; we do need to do that because we've got an older and sicker population. But the fact is it's really important that we talk, not just in general terms, but let's look at the facts, not produced by us but by an independent, acknowledged expert group. Part of the reason we're in this situation - and if you want to start playing politics, I'll play politics as well - is that we have had 10 years of austerity and that has starved us, compared to what was going on previous to that under Labour. It was a policy. It was a deliberate policy. Austerity was a policy. And do you know what, the real frustration of those people who are on the front line today - [ Interruption.] The real frustration is that they were promised, they were told, 'Take a dose of austerity, but it'll be okay at the end of that', and the problem is that that bargain has just been broken, and that is part of the reason we're in the situation we're in today. And if you look at the number of GPs we have in Wales, we have more. According to the Nuffield Trust, we have 63 per 100,000 compared to 57 per 100,000 in England. And you talk about preparing. My God did we prepare for this winter. We spent months and months and months preparing for this. And you talk about planning: we have planned. We had a transformation plan, we had the six goals for urgent and emergency care, and as a result of that, we now have the 111 service that has been rolled out across the whole of Wales, diverting only 20 per cent of the people who call to emergency services. Just imagine how many of them would have gone directly to A&E before. We have urgent primary care centres across the whole of Wales, we have same-day emergency care centres, we have pharmacies and we have - . And we've done this week after week. Every fortnight, Julie Morgan and I have been meeting with the leaders of local authorities to prepare for these 500 additional beds that are in the community. This is not something we've thought up now. They made an announcement yesterday in England on this. Yesterday. That's not going to be ready for months, because I can tell you that we have worked really, really hard to make this happen. They are in place in Wales. Proportionately, they're not nearly as ambitious as we have been in Wales. Not just ambition, but we've already delivered them and we are going to be delivering more. And do you know what's more? Do you know what's more is that, actually, we've now got health trusts in England asking to come and see and to learn from our six goals for urgent and emergency care? That is the reality in terms of us being prepared, and we have got a transformation plan. It's not going to be switched overnight, but it is already making a difference. And you ask about waiting lists: well, just before Christmas, I'm sure you were as pleased as I was that, at last, the waiting lists are going down in Wales. They had gone down for the first time since the pandemic, and they're going up in England. Let's just be absolutely clear - [ Interruption.] Let's just look at the facts - and I'd suggest that you go and do that. You talk about winter war rooms, well, I can tell you, I feel like I'm in a constant winter war room when it comes to the NHS. Every fortnight we've been meeting to identify where exactly in the system the blockages are, what are we going to do about it, what do we put in place. I spent the day in the Heath hospital last Friday. It was fascinating to watch them identify exactly, 'Right, where is the problem, how do we get these people out, what is the blockage?' So, there's a lot of that that's already going on, and I can tell you that there is very sophisticated data that is being used to make sure that we improve the situation. You keep on banging on about surgical hubs. I've been to the surgical hub that already exists in Abergele; I've been to the surgical hub that already exists in Llanelli; and I've been to the surgical hub that already exists in Cardiff, in the Vanguard hub where they're doing ophthalmology. They're happening, they exist, and they're seeing patients already. So, we are on it; it is happening. There's a long way to go, but it's really important, I think, for people to understand that we are getting through these waiting lists, and ours are going down while they're going up in England.
Welsh: Wel, diolch yn fawr, Russell, a blwyddyn newydd dda i chwithau hefyd. O ran sut yr ydym ni'n cymharu â Lloegr, ac rwy'n credu ei bod hi'n bwysig iawn, gadewch i ni edrych ar y ffigurau yma, oherwydd mae Ymddiriedolaeth Nuffield - nid ni yn Llywodraeth Cymru sy'n dweud hyn - mae Ymddiriedolaeth Nuffield yn dweud wrthym ni ein bod ni'n gwario mwy ar iechyd a gofal nag y maen nhw yn Lloegr, iawn? Felly, os edrychwch chi ar y ffigurau yng Nghymru, rydym ni'n gwario 5 y cant yn fwy na Lloegr - cyn COVID oedd hynny - a 30 y cant yn fwy na Lloegr os ydych chi'n cynnwys gofal cymdeithasol. Felly, peidiwch â dechrau sôn wrthym ni am wario mwy o gymharu â Lloegr. Rydym ni'n gwneud hynny; ac mae angen i ni wneud hynny oherwydd mae gennym ni boblogaeth sy'n hŷn ac yn waeth ei hiechyd. Ond y ffaith yw ei bod hi'n bwysig iawn ein bod ni'n siarad, nid yn unig yn gyffredinol, ond gadewch i ni edrych ar y ffeithiau, nid ni a'u cynhyrchodd nhw ond grŵp arbenigol annibynnol, cydnabyddedig. Rhan o'r rheswm yr ydym ni yn y sefyllfa hon - ac os ydych chi am ddechrau chwarae gemau gwleidyddol, fe chwaraeaf innau hefyd - yw ein bod ni wedi gweld 10 mlynedd o gyni ac mae hynny wedi ein llwgu ni, o'i gymharu â'r hyn oedd yn digwydd cyn hynny dan Lywodraeth Lafur. Polisi oedd hwnnw. Polisi bwriadol oedd hwnnw. Polisi oedd cyni. A wyddoch chi beth, y rhwystredigaeth wirioneddol y mae'r bobl sydd ar y rheng flaen yn ei theimlo heddiw - [ Torri ar draws.] Y rhwystredigaeth mewn gwirionedd yw iddyn nhw gael adduned, fe ddywedwyd wrthyn nhw, 'Cymerwch ddos o gyni, ond fe fydd hi'n iawn ar ôl hynny', a'r broblem yw i'r fargen honno gael ei thorri yn ddiweddar, a dyna ran o'r rheswm pam yr ydym ni yn y sefyllfa yr ydym ni ynddi hi heddiw. Ac os edrychwch chi ar nifer y meddygon teulu sydd gennym ni yng Nghymru, mae gennym ni fwy. Yn ôl Ymddiriedolaeth Nuffield, mae gennym ni 63 fesul 100,000 o'i gymharu â 57 fesul 100,000 yn Lloegr. Ac roeddech chi'n sôn am baratoi. Bobl annwyl, fe wnaethom ni baratoi ar gyfer y gaeaf hwn. Fe wnaethom ni dreulio misoedd ar fisoedd yn paratoi ar gyfer hyn. Ac rydych chi'n sôn am gynllunio: rydym ni wedi cynllunio. Roedd gennym ni gynllun trawsnewid, roedd gennym ni'r chwe nod ar gyfer gofal brys ac argyfwng, ac o ganlyniad i hynny, mae gennym ni wasanaeth 111 a gyflwynwyd ledled Cymru erbyn hyn, sy'n dargyfeirio 20 y cant yn unig o'r bobl sy'n galw am wasanaethau brys. Dychmygwch chi faint ohonyn nhw a fyddai wedi mynd yn uniongyrchol i adrannau damweiniau ac achosion brys cyn hynny. Mae gennym ni ganolfannau gofal sylfaenol brys ledled Cymru, mae gennym ni ganolfannau gofal brys un diwrnod, mae gennym ni fferyllfeydd ac mae gennym ni - . Ac rydym ni wedi gwneud hyn wythnos ar ôl wythnos. Bob pythefnos, mae Julie Morgan a minnau wedi bod yn cwrdd ag arweinwyr yr awdurdodau lleol i baratoi ar gyfer y 500 o welyau ychwanegol hyn sydd yn y gymuned. Nid rhywbeth yr ydym ni newydd ddechrau meddwl amdano nawr yw hwn. Fe wnaethon nhw gyhoeddiad ddoe yn Lloegr ynglŷn â hyn. Ddoe. Ni fydd hynny'n barod am fisoedd, oherwydd fe allaf i ddweud wrthych chi ein bod wedi gweithio yn wirioneddol galed iawn i beri i hyn ddigwydd. Mae'r pethau hyn ar waith yng Nghymru. Yn gymesur, nid ydyn nhw'n agos at fod yr un mor uchelgeisiol ag y buom ni yng Nghymru. Nid dim ond o ran uchelgais ychwaith, ond rydym ni wedi eu cyflawni nhw eisoes ac fe fyddwn ni'n cyflawni mwy eto. A wyddoch chi beth arall? A wyddoch chi beth sy'n fwy na hynny, mewn gwirionedd, fe welwn ni ymddiriedolaethau iechyd yn Lloegr yn gofyn erbyn hyn am gael dod i weld a dysgu o'n chwe nod ni ar gyfer gofal brys ac argyfwng? Dyna'r sefyllfa wirioneddol o ran ein paratoadau ni, ac mae gennym ni gynllun trawsnewid. Ni fydd hwnnw'n cychwyn dros nos, ond mae'n gwneud gwahaniaeth yn barod. Ac rydych chi'n holi ynglŷn â rhestrau aros: wel, yn union cyn y Nadolig, rwy'n siŵr eich bod chwithau'r un mor falch ag yr oeddwn i oherwydd bod y rhestrau aros yn byrhau yng Nghymru, o'r diwedd. Roedden nhw wedi byrhau am y tro cyntaf ers y pandemig, ac maen nhw'n ymestyn yn Lloegr. Gadewch i ni fod yn hollol eglur - [ Torri ar draws.] Gadewch i ni edrych ar y ffeithiau - ac fe fyddwn i'n awgrymu i chi fynd i wneud hynny. Rydych chi'n sôn am ystafelloedd rhyfel y gaeaf, wel, fe ddywedaf i wrthych chi, rwy'n teimlo fy mod i mewn ystafell ryfel y gaeaf bob amser o ran y GIG. Rydym ni wedi bod yn cwrdd bob pythefnos i nodi ble yn union yn y system y ceir y rhwystrau, beth ydym ni am ei wneud ynghylch hynny, a beth ydym ni am ei roi ar waith. Fe wnes i dreulio'r diwrnod yn Ysbyty Athrofaol Cymru ddydd Gwener diwethaf. Roedd hi'n hynod ddiddorol eu gwylio nhw'n nodi yn union, 'Iawn, lle mae'r broblem, sut mae cael y bobl yma allan, beth sy'n rhwystro hynny?' Felly, mae yna lawer o hynny'n digwydd eisoes, ac rwy'n gallu dweud wrthych chi fod data soffistigedig iawn yn cael eu defnyddio i wneud yn siŵr ein bod ni'n gwella'r sefyllfa. Rydych chi'n dal ati i refru am ganolfannau llawfeddygol. Fe fûm i yn y ganolfan lawfeddygol sydd eisoes yn bodoli yn Abergele; bûm yn y ganolfan lawfeddygol sydd eisoes yn bodoli yn Llanelli; a bûm yn y ganolfan lawfeddygol sydd eisoes yn bodoli yng Nghaerdydd, yng nghanolfan Vanguard lle maen nhw'n cynnig offthalmoleg. Mae'r rhain yn cael eu sefydlu, maen nhw'n bodoli, ac maen nhw'n trin cleifion yn barod. Felly, rydym ni ar gerdded; mae hynny'n digwydd. Mae 'na ffordd bell i fynd eto, ond mae hi'n bwysig iawn, yn fy marn i, fod pobl yn deall ein bod ni'n mynd trwy'r rhestrau aros hyn, ac mae ein rhai ni'n byrhau wrth i rai Lloegr ymestyn.